86. Senderisme en tren: Pujada a Núria des de Queralbs per les Collades i les Pedrisses
Pujada a Núria per les Collades i les Pedrisses. És un camí alternatiu i solitari d'accés al Monestir de Núria.
Des de l'estació del cremallera de Queralbs anem fins a la central hidroelèctrica de Daió de Baix, des d'on iniciem la pujada cap al refugi de Coma de Vaca seguint el GR-11.
Quan portem 3,3km de caminada hem de deixar el camí a Coma de Vaca per prendre a l'esquerra un corriol just al punt on trobem un senyal de perill per càrrega en helicòpter.
Allà arrenca una pujada molt directa i per camí més o menys fressat fins a una canalització d'aigua. A partir d'allí el camí no és tant clar però es va seguint fins als 1.915m d'alçada. D´aquest punt hem de tirar pel dret pels prats de la Jaça de les Pedrisses fins a una barraca de pedra seca. De la barraca pujarem en un parell de minuts al coll de les Pedrisses (camí dels Enginyers).